पाएं अपने शहर की ताज़ा ख़बरें और फ्री ई-पेपरडाउनलोड करें
राज्यपाल कलराज मिश्र ने 30 अप्रैल को बीकानेर तकनीकी विश्वविद्यालय के कुलपति पद पर पिथौरागढ़ के नन्हीपरी सीमांत अभियांत्रिकी संस्थान के निदेशक डॉ. अमरीश शरण विद्यार्थी को नियुक्त किया था, लेकिन उनके यहां आने से पहले विवाद पहुंच गया। कहने को कुलपति ने 4 मई को ऑनलाइन कार्यभार ग्रहण कर लिया लेकिन बीकानेर तकनीकी विद्यालय के कुलसचिव नरेंद्र कुमार थोरी के एक पत्र ने नया विवाद फंसा दिया।
दरअसल विद्यार्थी के खिलाफ नन्हीपरी सीमांत अभियांत्रिकी संस्थान पिथौरागढ़ में वित्तीय अनियमितता का आरोप लगा था और उन्हें 16 फरवरी 2021 को पद से हटाकर वहां के कलेक्टर को चार्ज दे दिया गया था। जब विद्यार्थी को बीकानेर तकनीकी विश्वविद्यालय का कुलपति बनाया गया तो वहां की शिकायत राजभवन तक पहुंच गई। सूत्रों के मुताबिक राजभवन ने भी विद्यार्थी से इस पत्र के बारे में स्पष्टीकरण मांगा। पिथौरागढ़ से ही कुलपति विद्यार्थी ने राजभवन को जवाब भेज दिया और 4 मई को ऑनलाइन कुलपति पद का कार्यभार ग्रहण कर लिया।
ऑनलाइन जॉइनिंग से पहले कुलपति ने कुलसचिव थोरी से कोटा टेक्निकल यूनिवर्सिटी के कुलपति से कार्यभार ग्रहण करने की प्रक्रिया पूरी कराने के निर्देश दिए थे, क्योंकि बीटीयू कोटा के कुलपति को एडिशनल चार्ज दे रखा था। उधर, थोरी ने राजभवन को पत्र भेजकर यह आदेश मांगा कि कुलपति की नियुक्ति में सतर्कता और सक्षम शब्द का उपयोग किया गया है।
उसे परिभाषित किया जाए क्योंकि थोरी के पास भी यह शिकायत पहुंच चुकी थी। जब कुल सचिव थोरी ने यह प्रक्रिया नहीं अपनाई तो कुलपति विद्यार्थी ने कार्यभार खुद ही ग्रहण कर लिया। भास्कर ने जब थोरी पूछा कि क्या कुलपति ने कार्यभार ग्रहण कर लिया तो उन्होंने इस संबंध में कुछ भी कहने से इनकार करते हुए कहा कि राजभवन से जैसा आदेश आएगा, हम उसका पालन करेंगे।
कुलपति पर हैं दो आरोप
कुलपति अमरीश शरण बोले-पूरा कॉकस मेरे पीछे लगा है, राजभवन की मर्जी से जॉइनिंग की है
Q आप की नियुक्ति के बाद तुरंत इतना बड़ा विवाद। क्यों?
A यह एक पूरा काॅकस है, जो मेरे खिलाफ आज ही नहीं, कई सालों से लगा हुआ है। राजभवन से जो शिकायत मेरे पास फॉरवर्ड होकर आई मैंने उसका जवाब दे दिया और राजभवन की मर्जी से ही मैंने सोमवार को कार्यभार ग्रहण किया है।
Q आप एक ऐसे विश्वविद्यालय के कुलपति बने हैं जिसके पास न तो खुद का भवन है और ना ही स्टाफ। कैसे झेलेंगे इतनी बड़ी चुनौती?
A मैंने पता किया है कि विश्वविद्यालय के नाम पर बीकानेर से बाहर जमीन आवंटित है लेकिन जो दोनों संगठक इंजीनियरिंग कॉलेज हैं उनके पास भी अच्छी जमीन है। हम जल्द ही सरकार को प्रस्ताव बनाकर भेजेंगे कि इंजीनियरिंग कॉलेज को जमीन दे दी जाए ताकि काम करने में आसानी हो। अगर सरकार परमिशन नहीं करेगी तो हम जोड़बीड़ में ही विश्वविद्यालय का निर्माण शुरू करेंगे। रही बात स्टाफ की तो अभी इस विद्यालय को प्रशासनिक पदों की ही जरूरत है। हालांकि टीचिंग स्टाफ भी बहुत महत्वपूर्ण है। इसलिए हम कोशिश करेंगे कि जल्द ही टीचिंग स्टाफ की भर्ती भी की जाए।
Q क्या आप यह दोनों काम अपने कार्यकाल में पूरा कर लेंगे।
A कुलपति का काम सिर्फ इतना ही नहीं होता। यह तो हमारे रोजमर्रा का काम है। अगर इससे पहले सही तरीके से कोशिश की गई होती तो आज विश्वविद्यालय के पास भवन और स्टाफ दोनों होते। हम बीकानेर तकनीकी विश्वविद्यालय की एक खुद की एसओपी बनाएंगे जिससे कि इस विश्वविद्यालय की पहचान पूरे देश में हो सके। हमारे पास काम, सोच और तकनीकी की कमी नहीं है। हम सभी से तालमेल बनाकर विश्वविद्यालय की खुद की एसओपी बनाएंगे ताकि बीटीयू के स्टूडेंट्स को भी पहचान मिल सके।
Q कब तक बीकानेर पहुंचेंगे।
A हमने अपने स्टाफ से बात की है तो पता लगा है कि वहां कोरोना वायरस का प्रकोप बहुत है। अभी विश्वविद्यालय भी बंद है। होटल व अन्य जगह रहना फिलहाल बहुत रिस्की है। मैं राजभवन के संपर्क में हूं। कोशिश करूंगा कि मई के तीसरे सप्ताह में बीकानेर पहुंच जाऊं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva zho_Hant eng_Latn